נספח מס' מ-89/א'

חוק משפחות חיילים שנספו במערכה (תגמולים ושיקום)(תיקון מס' 27), התשס"ד – 2004

הוספת סעיף 29ה	1.	בחוק משפחות חיילים שנספו במערכה (תגמולים ושיקום), התש"י – 1950 (להלן – החוק העיקרי), אחרי סעיף 29ד יבוא:	
		"מענק ליתום משני הוריו 	29ה.	(א)	ליתום משני הוריו, שלפחות אחד מהם נספה, שאינו זכאי לתגמול לפי הוראות חוק זה בשל כך בלבד שמלאו לו 21 שנים במועד שבו נספה הורהו, ישלם קצין התגמולים מענק כאמור בסעיף 10(א1)(2) ובלבד שבמועד שבו היה ליתום משני הוריו טרם מלאו לו 30 שנים.	
				(ב)	המענק לפי סעיף קטן (א) ישולם לזכאי בשני שיעורים שווים; המחצית הראשונה תשולם בסמוך לאחר המועד שבו היה הזכאי ליתום משני הוריו, והמחצית השניה תשולם שישה חודשים לאחר מכן.".	
תיקון חוק התגמולים לנפגעי פעולות איבה  [מס' 20]	2.	בחוק התגמולים לנפגעי פעולות איבה, התש"ל- 1970 (להלן – חוק התגמולים לנפגעי פעולות איבה), בסעיף 7, לאחר "29ד," יבוא "29ה,".	
תחילה ותחולה	3.	תחילתם של סעיפים 29ה בחוק העיקרי, כנוסחו בסעיף 1 בחוק זה וסעיף 7 בחוק התגמולים לנפגעי פעולות איבה, כנוסחו בסעיף 2 בחוק זה, ב-1 לחודש שלאחר פרסומו (להלן – יום התחילה), והם יחולו גם על מי שהיה ליתום משני הוריו, לפי הוראות סעיף 29ה כאמור, לפני יום התחילה, ובלבד שביום התחילה טרם מלאו לו 30 שנים. 	

**************************************************************************************